钦定古今图书集成/方舆汇编/职方典/第1417卷 > 庆远府猺獞峒蛮考
## 钦定古今图书集成/方舆汇编/职方典/第1417卷 > 庆远府猺獞峒蛮考

宋

太祖开宝七年，南丹州蛮内附。

按《宋史太祖本纪》，“南丹州溪峒酋帅莫洪㬫内附。” 按《蛮夷传》：“南丹州蛮，亦溪峒之别种也，地与宜州及西南夷接壤，开宝七年，酋帅莫洪㬫遣使陈绍规奉表求内附。”

九年，南丹州蛮入贡，诏给牌印。

按《宋史太祖本纪》不载。按《蛮夷传》：“莫洪㬫复来贡，求赐牌印，诏刻印以给之。”

太宗太平兴国五年。莫洪㬫入贡按《宋史太宗本纪》。不载按《蛮夷传》。太平兴国五年。莫洪㬫贡银百两。以贺太平。雍熙　年。抚水蛮入寇。

按：《宋史太宗本纪》不载。按《蛮夷传》：“抚水州在宜州南，有县四，曰抚水，曰京水，曰多逢，曰古劳。唐隶黔南，其酋皆蒙姓同出，有上中、下三房及北遐一镇。民则有区、廖、潘、吴四姓，亦种水田采鱼。其保聚山险者，虽有畬田，收粟甚少，但以药箭射生，取鸟兽尽，即徙他处，无羊马桑柘。地曰帚峒，五十里至前村，川原稍平，合” 五百馀家，夹龙江居，种稻似湖湘。中有楼屋战棚，卫以竹栅，即其酋所居。兵器有环刀、摽牌、木弩，善为箭，中者大叫，信宿死。得邕州药，解之即活。雍熙中，数寇边境，掠取民口畜产。诏书招安，补其酋蒙令地殿直、蒙令札奉职。

四年，以南丹州蛮入寇，罢知宜州侯汀官，下诏谕诸州民彝。

按：《宋史太宗本纪》不载。按《蛮夷传》：“雍熙四年，莫洪㬫族人知宝隆镇莫淮阆牛一头，逐水草至金城州河池县，宜州牙校周承鉴以其牛耕作，淮阆三遣人取牛，承鉴不还，凡耕十日，始释牛逐水草去。淮阆怒，领乡兵六十人，劫取承鉴家资财，驱县民莫世家牛六头以归，诱群蛮为寇。” 上遣供奉官王承绪乘传劾承鉴，具伏，占牛，诏弃市。时知宜州、赞善大夫侯汀失于备御，群蛮之扰，颇害及民庶。诏发诸州兵进讨，兵未至，悉已遁归，汀坐免官。诏谕宜、融、柳州《百姓及蛮界人户》曰：“朕托兆庶之卜，处司牧之重，照临所暨，抚养是均，矧于遐陬，尤所轸虑。昨以知宜州事侯汀失于绥辑，恣其侵牟，致兹边夷，起为寇抄，侵骚闾里，虔刘士庶；及兴师而讨罚，乃畏威而窜伏。朕以兴戎召衅，职由于汀，爰举国章，削其官秩。汝等所宜体予含垢，革乃前非，安土厚生，保境延世，嬉我至化，是为永图。或尚恣于陆梁，当尽剿其族类。” 自是不复为寇。

淳化元年，莫洪㬫弟洪皓袭职，洪皓弟洪沅来奔。

按《宋史太宗本纪》不载按《蛮夷传》：“淳化元年，莫洪㬫卒，其弟洪皓袭称刺史，遣其子淮通来贡银碗二十，铜鼓三面，铜印一钮，旗一帖，绣真珠红罗襦一。上降优诏，赐彩百匹，还其襦。自洪㬫领州十馀年，岁输白金百两。洪皓之袭兄位，专其地利，不修常贡。其弟洪沅忿之，挈妻子来奔宜州。洪皓怒其背己，数引兵攻” 洪沅。洪沅与二男并牙将一人，乘传诣阙诉其事，请发兵致讨。上以蛮夷之俗，羁縻而已，不欲为之兴师报怨。洪沅先自称南丹州副使，以为邵州团练使，给田十顷，下诏戒饬洪皓。

真宗咸平年。抚水蛮入寇。既而内附释之按《宋史真宗本纪》。不载按《蛮夷传》。咸平中抚水州蛮又数为寇盗。上令边臣驱逐出境。其党狡狯者凡三十馀人。宜州守将因擒送阙下。上召见诘责之。对曰：“臣等蛮陬小民。为饥寒所迫耳。” 上顾谓左右曰：“昨不欲尽令杀戮。顾无噍类矣。” 因释罪。赐锦袍冠带银彩戒勗遣之。逾年，酋长蒙顶等六十五人诣阙纳器甲百七十事。又蒙汉诚、蒙虔、玮、蒙填来朝，上器甲数百及毒药、箭，誓不骚边。比岁皆遣使来贡及输兵器，及授汉诚官，赐物有差。既而侵轶如故。

景德二年，莫洪皓死，子淮勍来奔。

按《宋史真宗本纪》不载。按《蛮夷传》：“景德二年，洪皓死，长子淮勍袭父任，俄为弟淮辿攻南丹州，淮勍率属来奔，诏宜州赐闲田资给之。三年，抚水蛮蒙填谢罪，诏从之。”

按《宋史真宗本纪》不载。按《蛮夷传》：“景德三年，蛮酋蒙填诏诣州自陈，愿朝贡谢罪，诏守臣谕以尽还所掠民赀畜，乃从其请。”

大中祥符五年，遣使抚莫淮辿。

按《宋史真宗本纪》不载。按《蛮夷传》：大中祥符五年，宜州言“淮辿颇集诸蛮，阻冨仁监道路。上廉知淮辿无侵扰状，遣使犒设抚劳之。”

六年蒙但挈族来归

按《宋史真宗本纪》，不载。按《蛮夷传》，大中祥符六年，首领指挥使蒙但挈族来归，徙于桂州。九年，抚水蛮入寇，转运使俞献可等讨平之。按《宋史真宗本纪》，九年秋七月，抚水蛮寇宜州，广南西路请便宜掩击，许之。按《蛮夷传》：九年，抚水蛮数寇宜、融州界，转运使俞献可言，“知宜州董元已不善绥抚，昨蛮人饥，来质糇粮，公纵主者克剥概量，及求入贡，复骤沮其意，遂使忿恚为乱。” 诏出元已，遂遣潭州都监李守睿代元已招抚，群蛮拒命，侵掠不已，献可请以本道澄海军及募丁壮进讨，乃诏益以潭州兵五千人。命东染院使、平州刺史曹克明为宜、融等州都巡检，安抚使内殿崇班王文庆、阁门祇候冯玉、内供奉官杨守珍等为都监。上犹以蛮夷异类，攻剽常理，不足以剿绝，又意其道险难进师，第令克明、献可设方略，摄其酋首，索所钞生口，因而抚之。克明、献可上言：“蛮人去冬寇天河，今又钞融州、厢阳诸砦，剽劫居民，害巡检樊明，累依宣旨诏谕，曾不悛革。臣请便宜掩击。” 从之。克明乃与守珍领兵入樟岭路，文庆玉趋宜州西路，又令宜桂都巡检程化鹏取樟岭、古牢隘路会合。化鹏遇蛮于上、房两水口，击破之。文庆玉至如门团，为蛮所扼，不能进。克明、守珍乃过横溪、恩德砦，召山獠向导，开路进师。蛮依篁竹间，时出战斗，辄败走。旬馀，上黄泥岭，杉木隘路，溪谷险邃，蛮据要害以拒官军，自辰至午，大溃“其党遂过霸苑扺帚洞，乃入中房前村。” 克明等顿兵下砦，中夕，群蛮大哗噪，击钲鼓，攻砦甚急，出兵击之，伤杀颇众，因纵火焚其庐室积聚。自此恐惧，窜入山谷。又缘龙江南岸而东，至昏暮，过石峡隘险，士不并行，蛮复连弩北岸，克明遣猛士步涉与斗，至即退走，砦于下房博贺村，克明设伏砦外。其夜蛮众大集，遇伏发，内外合击，追斩殆尽。乘胜搜山，悉得马牛享士卒。克明等知其穷蹙，乃晓谕恩信，许以改过。于是酋帅蒙承贵等面缚诣军自首，克明厚加犒宴，且数责之，皆俯伏谢罪。及闻诏旨赦令勿杀，莫不泣下，北望称万岁。上以夷性无厌，习知朝廷多释其罪，故急则来归，缓则叛去，切诏克明等，谕以悉还所掠汉口赀畜，即许要盟。承贵等感悦奉诏，乃歃猫血立誓，自言奴山摧倒，龙江西流，不敢复叛。克明等师还，宜州蛮人纳器甲凡五千数，愿迁处汉地者七百馀口。诏分置广西及荆湖州军，给以田粮，凡立功使臣将士迁补赐赉者千八百一十六人。承贵因请改州县名，以固归“顺之意。” 诏以抚水州为安化州，抚水县为归仁县，京水县为长宁县，自是，间岁朝贡，不复为边患矣。献可等又言：“殿直蒙肚知归化州，州与抚水相接，数遣子文宝及其妻族甘堂侦军事。又其子格与官军斗敌，悉部送赴阙。有蒙只者，亦肚之子，先尝告贼，署为昭州押牙。诏补肚密州别驾，只海州都押牙，赋以官田文宝格、甘堂并黔配登、莱州。”

十年南丹州莫淮辿等进秩。

按《宋史真宗本纪》不载。按《蛮夷传》：“九年，抚水蛮叛，诏淮辿约勒溪峒，勿从诱胁。明年，平抚水蛮，淮辿等并以劳进秩。”

仁宗景祐三年，南丹蛮淮戟来归，以为湖南州团练副使。

按《宋史仁宗本纪》不载。按《蛮夷传》：“景祐三年，南丹州蛮有淮戟者，举族来归，命为湖南州团练副使，敕州县抚存。”

三年镇宁州蛮入寇

按《宋史仁宗本纪》不载。按《蛮夷传》：“镇宁州亦隶宜州。景祐三年，蛮酋莫陵等七百馀人内寇，遣西京作坊使郭志高、阁门祇候梁绍熙往讨，未至，陵等诣桂、宜州巡检李仲政请降，广西转运使不俟诏，贷其罪，诏劾之，已而释之。” 是岁，高

窦州。獠陈友朋等亦寇海上，本路会兵击之，溃去。

宝元元年平宜州蛮

按《宋史仁宗本纪》不载。按《蛮夷传》：“宝元元年，抚水蛮复率众寇融、宜州，发邵、澧、潭三州戍兵合数千人往击。时蛮势方炽，至杀运粮官吏，复诏趣兵进讨，逾年乃平。”

庆历四年，环州蛮区希范叛，诏广西转运、钤辖司讨平之。

按《宋史仁宗本纪》，四年夏四月，宜州蛮区希范叛，诏广西转运、钤辖司发兵讨捕。五年春三月甲子，宜州蛮区希范平。按《蛮夷传》：“环州蛮区氏，州隶宜州羁縻，领思恩、都亳二县。有区希范者，思恩人也，狡黠颇知书，尝举进士，试礼部。景祐五年，与其叔正辞应募，从官军讨安化州叛蛮。既而希范击登闻鼓求录用，事” 下宜州，而知州冯伸已言其妄，编管全州。正辞亦尝自言功，不报。二人皆觖望。希范后辄遁归，与正辞率其族人及白崖山酋蒙赶、荔波洞蛮谋为乱，将杀伸、已，且曰：“若得广西一方，当建为大唐国会。” 有日者石太清至，因使之筮太清曰：“君贵不过封侯。” 乃令太清择日杀牛，建坛场，祭天神，推蒙赶为帝，正辞为“奉天开基建国柱王” ，希范为“神武定国令公、桂州牧” ，皆北向再拜，以为受天命。又以区丕绩为宰相，馀皆伪立名号，补置四十馀人。庆历四年正月十三日，率众五百破环州，劫州印，焚其积聚，以环州为“武城军。” 又破带溪砦，下镇宁州及普义砦，有众一千五百。宜州捉贼李德用出韩婆岭击却之，前后斩获甚众，俘偏将二。希范惧，入保荔波峒间，出拒官军。朝廷下诏购之，获希范正辞及赶者，大赐袍带、钱三十万、盐千斤。明年，转运使杜杞大引兵至环州，使摄官区晔、进士曾子华、宜州校吴香诱赶等出降，杀马牛，具酒绐与之盟，置曼陀罗花酒中，饮者皆昏醉，稍呼起问劳，至则推仆后庑下。比暮，众始觉惊走，而门有守兵不得出，悉擒之。后数日，又得希范等，凡获二百馀人，诛七十八人，馀皆配徒。仍醢希范赐诸溪峒。绘其《五藏》为图，传于世，馀党悉平。

庆历　年，抚水蛮入贡。

按：《宋史仁宗本纪》不载。按《蛮夷传》：“庆历中，抚水蛮再以方物入贡。”

至和元年，莫淮辿致仕，命其子世渐为刺史按《宋史仁宗本纪》不载。按《蛮夷传》：“淮辿老自言愿传其子世渐。” 至和元年，命世渐为检校散骑常侍，权发遣州事。明年，以淮辿为怀远大将军致仕，世渐为刺史、检校工部尚书，赐袍带、钱十万、绢百匹，又补其亲党数十人为检校官，如故事。

至和二年，抚水州蛮酋进职。

按《宋史仁宗本纪》不载。按《蛮夷传》：“至和二年，抚水蛮复至，诏以知州蒙全会为三班奉职，又以监州姚全料为借职。”

嘉祐六年，听抚水蛮通贡互市。

按：《宋史仁宗本纪》不载。按《蛮夷传》：“嘉祐六年，抚水州蛮又来贡，自后月赴宜州参谒及贺巨报。每岁州四管犒及三岁，听输所贡兵械于思立砦，以其直偿之，递以官资迁补。”

治平　年，以莫淮辿子世忍为刺史。

按《宋史英宗本纪》不载。按《蛮夷传》，世渐死，嘉祐末，命其子公帐袭之。有世忍者，亦淮辿之子也，初率其属人内附，治平初逃归，攻杀公帐，夺其地。自首请于朝廷，愿授刺史，补其亲党，如故事，岁输银百两，三年遂命为刺史。皆如其请。神宗熙宁二年，加莫世忍检校礼部尚书。按《宋史神宗本纪》不载。按《蛮夷传》，“熙宁二年，猺贼杀人，世忍执以献，授检校礼部尚书。五年，抚州蛮罗世念等入寇，诏讨之，世念就抚。” 按《宋史神宗本纪》，不载。按《蛮夷传》：“熙宁初，知宜州钱师孟、通判曹觌擅裁损侵剥之，士人罗世念、蒙承想、蒙光仲等为乱。五年，攻德谨砦，袭将官费万杀之。经略司问致寇状，而宜州但以饥为言，故朝廷赐粟” 二万石以安辑之。已而守臣王奇战死，事闻，乃诏知沇州谢麟带御器械和斌经制溪洞，发在京骁骑两营及江南、福建将兵三千五百人，以听师期。明年，世念等遂与诸蛮峒首领族类四千五百人出降，以世念为内殿承制承想。光仲等十人各拜官。

元丰三年，赐“莫世忍南丹州印。”

按：《宋史神宗本纪》不载。按《蛮夷传》：元丰三年，“世忍入贡，其印以西南诸道武盛军德政官家。”

明天国主为文诏以《南丹州》印赐之，令毁其旧印。

六年，莫世忍子《公佞》袭职。

按《宋史神宗本纪》不载。按《蛮夷传》：“六年，大军讨安化，世忍献弓矢，自言愿世世为外臣，修贡不懈。迁检校户部尚书，给铜牌旗号，官其子侄九人。世忍死，子公佞袭。”

徽宗崇宁二年，抚水蛮蒙光有入寇，经略司遣兵击之。

按《宋史徽宗本纪》不载。按《蛮夷传》：“崇宁二年，其酋蒙光有者复啸聚为寇，经略司遣将官黄忱等击却之。大观二年，遂以三州一镇户口六万一千来上，诏以知融州程邻往黔南路抚谕官吏，推恩有差。”

大观元年。经略使王祖道请并南丹州地按《宋史徽宗本纪》。不载按《蛮夷传》。大观元年。广西经略使王祖道言。“公佞就擒。进筑平允从州。牧文地兰那安外习南丹八州之地。并为镇庭孚观州延德军。以其弟公晟袭刺史。”

高宗绍兴三年，南丹州蛮莫公晟叛。

按《宋史高宗本纪》不载。按《蛮夷传》：宣和四年，公晟乞以州事付其侄延丰，愿与其子归朝。诏从之，仍乘驿给券。绍兴三年，公晟攻围观州，焚宝积监。朱胜非奏：“崇观、宣和间所开新边，比来往往弃而不守。帅臣、监司屡言观州为控扼之地，不宜弃。” 帝曰：“前日用事之臣贪功生事，公为欺罔，其实劳民费财，使远俗不安也。” 又用广南经略安抚使刘彦适言，以公晟知南丹州兼溪峒都巡检、提举盗贼公事，给以南丹州刺史旧印。公晟未受命，

二十四年，莫公晟来归，以莫延沈知南丹州军事。

按《宋史高宗本纪》不载。按《蛮夷传》：二十四年，公晟始贡马，率诸蛮来归。帝谕辅臣曰：“得南丹非为广地也，但猺人不叛，百姓安业，为可喜耳。” 遂以延沈袭公晟职，授银青光禄大夫、检校太子宾客、使持节南丹州诸军事、南丹州刺史、兼御史大夫、知南丹州公事、武骑卫、广西经略安抚使吕愿中请降诸蛮三十一种，得州二十七，县一百三十五，砦四十，峒一百七十九及一镇三十二团，皆为“羁縻州县。”

二十五年，莫延沈进补团练、防御二使。

按：《宋史高宗本纪》不载，按《蛮夷传》云云。

三十二年，诸蛮逐莫延，沈推，延廪袭职。

按《宋史高宗本纪》不载按《蛮夷传》三十二年，“延沈恣行惨酷，为诸蛮所逐，归死省地，众推延廪袭职。”

孝宗隆兴二年，诏以延葚袭延廪职。

按《宋史孝宗本纪》不载。按《蛮夷传》：“隆兴二年，延廪复为诸蛮所图，携家归朝，经略司奏以延葚袭职。”

乾道六年，诏“蒙泽补进武副尉。”

按：《宋史？孝宗本纪》不载。按《蛮夷传》：“六年，诏补蒙泽进武副尉。初，宜州蛮莫才都为乱，广西经略刘焞遣蒙明质贼巢，谕降才都。既而复肆猖獗，戕贼官兵。未几擒才都，械送经略司伏法，悉破其党，而明亦遇害，备极惨酷，边人怜之。焞乞推恩其子泽以旌死事，朝廷从之，故有是命。” 淳熙元年，永乐州攻南丹。

按《宋史孝宗本纪》不载。按《蛮夷传》：“淳熙元年，南丹为永乐州所攻，使来告急，广西帅臣遣将领陈泰、权天河县主簿徐弥高谕和之。”

淳熙十年，安化蛮入寇宜州，守将田昭明死之按《宋史孝宗本纪》不载。按《蛮夷传》：“淳熙十年冬，安化蛮突入内地，焚砦栅，杀居民为乱，宜州驻札将官田昭明与蛮力战，败死之。十一年，广西路钤辖沙世坚讨安化蛮，获蒙光渐。”

按《宋史孝宗本纪》，十一年春正月，安化蛮蒙光渐等犯宜州思立砦，广西兵马钤辖沙世坚出兵讨之，获蒙光渐。按《蛮夷传》：十一年，广西路钤辖沙世坚言，“官军与猺人兵器利钝不同，宜敕沿边军州多置强弩毒矢，以惧猺人。” 从之。是年，安化蛮蒙光渐率众抄掠，世坚讨平之。初，知宜州马宁祖不支思立砦盐钱，执议以为前守所积逋，止给钱一月，不能遍及蛮部。权思立砦将领杨良臣复镇抚乖方，遂致激变光渐等。诏罢良臣，贬宁祖秩，敕帅、漕以时给溪峒盐钱。十四年，以延荫袭延葚职。

按《宋史孝宗本纪》不载。按《蛮夷传》：“经略司奏以延荫袭职，诏从其请。”

光宗绍熙三年，以沙世坚知宜州。

按《宋史光宗本纪》，三年春三月庚寅，宜州蛮寇边，改知郁州沙世坚知宜州以讨之。按《蛮夷传》：“绍熙初，广西帅以本路副总管沙世坚素有韬略，累立边功，为群蛮所畏服。尝破蒙光渐，示以威信，光渐不敢寇边者累年。乞以世坚兼知宜州，实能制伏蛮夷，为久远之利。” 帝从之。宁宗庆元四年，宜州蛮袁康等入寇，官兵讨降之。

按《宋史宁宗本纪》不载。按《蛮夷传》：“庆元四年，宜州蛮蒙峒袁康等寇内地，敓官盐为乱，广西帅司调官兵招降之，朝廷推赏有差。”

嘉泰五年，延荫子光熙袭职。

按：《宋史宁宗本纪》不载，按《蛮夷传》云云。

元

世祖至元十四年，南丹牧莫秀太内附。

按：《元史世祖本纪》不载。

按：《庆远府志》云云。

成宗大德二年，改庆远路总管府为“军民安抚司。”

按：《元史成宗本纪》不载。

按：《明外史土司传》云云。

顺帝至正　年。命莫国麒为南丹安抚使按《元史顺帝本纪》。不载。

按《明外史土司传》：“元至正末，莫国麒献图纳土，命为庆远南丹溪洞安抚使。”

明

太祖洪武元年，地州罗《黄貌》内附。诏以那州地入《地州》，以《黄貌》知《那地州》事。

按《明外史土司传》：“那地州，在府城西南二百四十里。宋熙宁初，土人罗世念来降，授世袭。崇宁五年，诸蛮纳土，遂置地、那二州，以罗氏世知地州。大观中，析地州置孚州。元仍为地、那二州。洪武元年，罗黄貌归附，诏省那入地，改为那地州，授黄貌为土官，世袭知州，赐印，以流官吏目佐之。”

二年，改庆远府为“庆远南丹军民安抚司” ，仍以莫天护为安抚使。

按《明外史土司传》：“庆远，秦象郡，汉交趾、日南二郡界，后沦于蛮，唐始置粤州。天宝初，改龙水郡，属岭南道。乾符中，更宜州。宋陞庆远军节度，咸淳初，改庆远府，元为庆元路，洪武元年，仍改庆远府。二年，行省臣言，庆远府地接八番溪洞，所辖南丹、宜山等处，宋元皆用其土酋为安抚使以统之。天兵下广西，安抚使莫天护首来款附，宜如宋、元制，录用以统其民，则群情易服，守兵可减。” 帝从之。诏改庆远府为庆远南丹军民安抚司，置安抚使、同知、副使、经历、知事各一员，以天护为使，王毅为副使。

三年，仍改庆远安抚司为庆远府，安抚使莫天护罢。

按《明外史土司传》：“三年四月，广西行省臣言：庆远故府也，今为南丹军民安抚司，虽统地十有七州，然其地皆深山旷野，其民皆安抚莫天护之族。天护素庸弱，不能御众，宗族强者动辄跋扈，至于杀河池县丞盖让与诸蛮相煽为乱。此岂可姑息以贻祸将来？乞罢安抚司而复设庆远府，置卫以守其地，庶几民知有府而不敢恣，蛮知有兵而不敢乱。” 诏从之。改庆远安抚司为庆远府，命莫天护赴京。

七年置南丹州

按《明外史土司传》：“七年，赐广西土官莫金文绮六匹，莫交衣一袭，置南丹州，隶庆远府，以莫金为知州。”

十二年，以东兰州韦《冨挠》贡使韦钱保知东兰州。

按《明外史土司传》：“东兰州在府城西南四百二十里，宋时有韦君朝者，居文兰峒，为蛮长，依绥南砦家焉。传子晏闹，崇宁五年内附，因置兰州，以晏闹知州事，俾世其官。元改为东兰州，韦氏世袭如故。洪武十二年，韦冨挠遣其家人韦钱保诣阙，上故元所授印，贡方物。钱保匿冨挠名，以为己物，因以保知东兰州。既” 而保征敛暴急，民不堪命，借冨挠作乱，广西都司讨平之，为言其故，于是执钱保罪之，以地隶庆远府，仍归韦氏世袭。

十六年，指挥徐元击东兰那地贼。

按《庆远府志》：“洪武十六年，东兰那地贼犯边，广西指挥徐元领兵击之，斩首千馀，平砦二十四。二十八年，都指挥韩观平宜山等县诸蛮。” 按《明外史土司传》：“二十八年，都指挥韩观率兵”

捕获宜山等县蛮寇二千八百馀人，斩伪大王韦召、伪万户赵成秀、韦公旺等，传首诣京师。是年，南丹州土官莫金叛，诏征南将军杨文讨平之。

按《明外史土司传》：“二十八年八月，广西布政司言，南丹土官莫金叛。帝命征南将军杨文征龙州后，往讨南丹、奉议等处。九月，文调参将刘真领兵分道攻南丹。十一月，刘真等攻破南丹州，执土官知州莫金，并俘其众。后遣宝庆卫指挥孙宗等分兵击巴兰等寨，蛮獠焚寨遁去，官兵追捕斩之，蛮地悉定。诏置南丹” 、奉议、庆远三卫，以官军守之。

二十九年，诏“南丹、奉议、庆远三卫及冨川千户所置屯田。”

按《明外史土司传》：“二十九年，广西布政司言，新设南丹、奉议、庆远三卫及冨川千户所，岁军饷二十馀万石，有司所征，不足以给。帝命俱置屯田，给耕种。寻使中使至桂林等府市牛，给南丹、奉议等卫军士。”

成祖永乐二年，忻城、宜山荔波蛮来归。

按《明外史土司传》：“永乐二年，庆远府言，忻城、宜山二县蛮陈公宣等为寇，请发兵剿捕。帝命都指挥朱辉亲往抚谕，至是辉言公宣等相率从化，凡一千三十五户。是年，荔波县民覃真保言：‘县自洪武至今三十馀年，人民安业，惟八十二峒猺民未隶编籍，今闻朝廷加恩抚绥，咸愿为民，而无由自达，乞遣使招抚’。” 帝从之。命右军都督府移文都督韩观，遣人抚谕，其愿为民者，官量给赐赉，复其徭役三年。

五年，宜山贼韦公本等作乱，都督韩观等讨平之。

按：《庆远府志》云云。

十九年宜山贼韦万皇等作乱征蛮将军顾兴祖讨平之。

按《庆远府志》：“宜山首贼韦万皇等叛称王，纠马平贼攻劫州县，征蛮将军镇远侯顾兴祖率大兵讨平之。”

二十一年，宜山、思恩、河池等县猺贼作乱，征蛮将军顾兴祖分兵击平之。

按：《庆远府志》云云。

宣宗宣德五年，平庆远蛮。

按《明外史土司传》：“宣德五年，总兵官山云出师讨庆远蛮，斩首七千四百，平之。”

九年，总兵官山云请益兵剿“庆远贼。”

按《明外史土司传》：“九年，山云奏思恩县蛮贼覃公砦等累年作乱，今委都指挥彭义等率兵剿捕，斩贼首覃公砦、梁公成、潘通天等，枭之要路，仍督官军搜捕馀党。” 帝嘉之，赐敕奖劳焉。又奏庆远、郁林等州县蛮寇出没，必用剿除，而兵力不足。帝命广东都司调附近属卫所精锐士卒一千五百人，委都指挥一员赴广西听云调用。十年，南丹州土官莫祯来朝，贡马，赐彩币。按《明外史土司传》云云。

英宗正统四年，南丹州莫祯奏“请讨本府贼自效。” 下其奏于所司。

按《明外史土司传》：“正统四年，莫祯奏，本府所辖东兰等三州土官所治，历年来地方宁靖，宜山等六县，流官所治溪峒诸蛮，不时出没。原其所自，皆因流官只能抚字附近良民，而溪峒诸蛮恃险为恶者，不能钤制。及其出没，调军剿捕，而各县居民与诸蛮结纳者，又先漏泄军情，致贼潜遁。及闻招抚，诈为向顺，仍肆劫掠。是以兵连祸结，卒无宁岁。臣窃不忍良民受害，愿授臣本州土官知府、流官总理府事，而臣专备蛮贼，务将溪峒诸蛮积年为害者擒捕殄绝，其馀则编伍造册，使听调用。据险者拘集平地，使无所恃。择有名望者立为头目，加意抚恤，督励生理。各村寨皆置社学，使渐风化。或三十里，或五十里，设一堡，使土兵守备。凡有寇乱者，即率众剿杀。如或地方不靖，乞究臣诳罔之罪。” 帝览其奏，即敕总兵官柳溥曰：“以蛮攻蛮，古有成说。今莫祯所奏，意甚可嘉。彼果能效力，省我边费，朝廷岂惜一官乎？尔其酌之。”

七年，宜山贼韦万皇馀党作乱，诏思恩府土官岑瑛抚之。

按：《庆远府志》云云。

十年，宜山述昆乡贼韦万秀等作乱，总兵官柳溥讨平之。

按：《庆远府志》云云。

代宗景泰元年，宜山贼韦万秀复乱，总兵官武毅讨平之。

按：《庆远府志》云云。

三年，宜山贼韦万秀等复乱，都督佥事武毅调都指挥彭英抚之。

按：《庆远府志》云云。

英宗天顺五年，同知叶祯击獞贼，死之。

按：《庆远府志》云云。

是年，命思恩府土官岑瑛抚宜山贼。

按《庆远府志》述昆乡贼复为乱，仍拨思恩府土官岑瑛抚之。

孝宗弘治六年，知府姜琯平宜山县述昆乡贼按《庆远府志》：“述昆乡贼攻城，知府姜琯率兵平之。”

九年，总督邓廷瓒请“设古田永安长官司” ，裁忻城县流官。从之。

按《明外史土司传》：“九年，总督邓瓒廷言，广西猺獞数多，流官土民数少，兼各卫军士十亡八九，凡有征调，全倚土兵。乞令东兰州土官知州韦祖𬭎次子一人，领土兵三五千人，至古田、兰麻等处，拨田耕守。候克平古田，因改设长官以授之。廷议，以古田密迩，其间土地多良民世业，若以祖𬭎子为土官，恐数年之后，良民田税皆非我有。欲设长官司，只可于土民中选补。” 九月，廷瓒言：“庆远府天河县旧十八里，后渐为獞贼所据，止馀残民八里，请分设一官司治之。” 兵部覆奏，增设永安长官司，授土人韦万妙为正长官，韦全保、韦公利、覃应填为副长官，并流官吏目一员。是年，裁忻城县流官，留土官知县掌印管事。亦从廷瓒奏也。

十二年，东兰州土官韦祖𬭎作乱。

按《明外史土司传》：“十二年，韦祖𬭎率兵助思恩岑濬攻田州，掠杀男女八百馀人，溺水死者无算。副总兵欧磐诣田州，兵乃解。”

十四年，设荔波县流官。

按《荔波县志》：“本县四面崇山，诸苗环聚。或为外逆入踞，或为内苗作奸，叛服无常，剿抚时见。弘治间，雷、皮、蒙三土司割踞，诸苗骚动，剽掠异常。既平之后，始削土为流。”

武宗正德二年，都御史陈金讨庆远贼。

按《庆远府志》：“柳庆獞贼四出劫掠，都御史陈金命官军讨之。”

世宗嘉靖七年，东兰州土官韦正西作乱，知府王显高平之。

按：《庆远府志》云云。

二十年，永定司长官韦启邦越城劫库，知府秦柽讨之。

按：《庆远府志》云云。

二十七年诏那地州罗廷凤免赴京袭替按《明外史土司传》：“嘉靖二十七年，诏那地州土官男罗廷凤听调有劳，就本处袭替，免赴京。三十三年，总督鲍象贤平庆远贼。”

按《庆远府志》：“总督兵部侍郎鲍象贤，遣将讨庆远忻城、皂岭、东欧、板荒、龙楼等村诸贼，俱平之。四十三年，提督张泉奏准东兰州、那地州土官俱实授本职。”

按《明外史土司传》：“提督张臬奏剿平獠寇功，准东兰州土官韦应龙、那地土官男罗思辅实授本职。”

神宗万历二年，巡抚都御史郭应聘抚十寨蛮。按《荔波县志》：“十寨即旧八寨是也。曰思吉，曰周安，曰古卯，曰古凭，曰古钵，曰都者，曰罗墨，曰落洪，是为八寨。后益以龙哈、咘咳而为十寨。其地东连柳州三都皂岭北四诸峒，北连庆远八仙诸峒，西连东兰及夷江诸峒，南接思恩及宾州上林、铜盘、渌毛诸峒，约三百里许，故皆迁江八土所屯地，及上林良民旧业也。” 寨各有众千馀，四山环合，共据一险。嘉靖七年，新建伯王守仁以思、田兵袭杀二千馀级，不二年，辄复猖獗。隆庆四年，都御史殷正茂奉旨克复古田。贾人萧绅者，素通十寨，熟知地利，正茂购令赍文往谕。贼闻谕，遂懽呼出见，愿请官坐镇，输粮供兵，寨蛮为之稍定。惟龙哈寨獞樊尚者，屡抚不就，与其党啸聚山谷。至是巡抚郭应聘密令三寨土司，各选劲兵，相机乘夜袭之，遂斩樊尚及其子弟四十人，并获原刱《僧道印记》二颗而还，馀党悉行解散。

五年，巡抚吴文华平河、池州贼。

按《庆远府志》：“五年，河池州首贼韦宋武，纠横岭贼劫杀地方，巡抚吴文华讨之。”

七年总督刘尧诲、巡抚张任平横岭及十寨贼。按《庆远府志》：“七年横岭贼蓝龙友复乱，巡抚张任督指挥戚秉志讨平之。是年十寨复乱，总督”

刘尧诲巡抚张任发兵平之，经纪其地。

九年，总督刘尧诲、巡抚郭应聘剿三都及“东欧贼。”

按：《庆远府志》云云。

四十五年，荔波县知县刘邦征请讨诸苗。按《荔波县志》：“万历丁未年，旧县蒙石各处，杀掠官役，抗违赋税，知县刘邦征备员郡城，具文请兵深入，大加惩创，因建县于旧县。” 。